LPH เผยตัวเลขซื้อหุ้นคืนกว่า 21 ล้านหุ้น ลุยเก็บต่อเป้า 30 ล้านหุ้น ปิดจ๊อบ 25 ก.ย.นี้
LPH เผยตัวเลขซื้อหุ้นคืนกว่า 21 ล้านหุ้น ลุยเก็บต่อเป้า 30 ล้านหุ้น ปิดจ๊อบ 25 ก.ย.นี้
3 ส.ค. 2561

นายอังกูร ฉันทนาวานิช ประธานเจ้าหน้าที่บริหาร บริษัท โรงพยาบาล ลาดพร้าว จำกัด (มหาชน) หรือ LPH เปิดเผยว่า ขณะนี้ บริษัทฯ ได้ทยอยซื้อหุ้นคืนนับตั้งแต่คณะกรรมการบริษัทฯ มีมติอนุมัติโครงการดังกล่าวเมื่อวันที่ 12 มีนาคม 2561 ที่ผ่านมา เพื่อบริหารทางการเงิน โดยจะซื้อหุ้นคืนไม่เกิน 30 ล้านหุ้น มูลค่าที่ตราไว้หุ้นละ 0.50 บาท หรือ 4% ของจำนวนหุ้นที่จะซื้อคืนต่อจำนวนหุ้นที่ชำระแล้ว ซึ่งจะใช้วงเงินในการซื้อหุ้นคืนราว 200 ล้านบาท
โดยจะซื้อหุ้นคืนผ่านตลาดหลักทรัพย์แห่งประเทศไทย และมีกำหนดเวลาซื้อคืน 6 เดือน ตั้งแต่ 26 มีนาคม ถึงวันที่ 25 กันยายน 2561 เพื่อเป็นการบริหารสภาพคล่องทางการเงินของบริษัทฯ ให้มีประสิทธิภาพและเกิดประโยชน์สูงสุด ซึ่งหลังจากซื้อหุ้นคืนจะสนับสนุนให้ตัวเลขทางการเงินของบริษัทฯ ดีขึ้น ทั้งในส่วนของอัตรากำไรสุทธิต่อหุ้น (EPS) และอัตราผลตอบแทนต่อส่วนผู้ถือหุ้น (ROE) สูงขึ้นด้วย
ทั้งนี้ ปัจจุบัน บริษัทฯ ได้ทำการซื้อหุ้นคืนแล้วจำนวนทั้งสิ้น 21,781,200 หุ้น มูลค่า 146,109,043.26 ล้านบาท คิดเป็น 2.90% ของจำนวนหุ้นที่ซื้อคืนต่อจำนวนหุ้นที่ชำระแล้ว โดยการซื้อหุ้นคืนดังกล่าวไม่มีผลกระทบต่อความสามารถในการชำระหนี้ของบริษัทฯ ที่มีเพียง 29.27 ล้านบาท เนื่องจากบริษัทฯ มีเงินสดและสินทรัพย์สภาพคล่องส่วนเกิน ณ วันที่ 31 ธันวาคม 2560 กว่า 455.61 ล้านบาท และมีกำไรสะสมอยู่ที่ประมาณ 276.60 ล้านบาท